DOI: 10.14457/tu.the.2017.1502
title: ผลของการเปิดรับวิดีโอสอนทำอาหารทางเฟซบุ๊กแฟนเพจ (Facebook fanpage) ต่อการทำอาหารด้วยตนเอง

description: การวิจัยเรื่อง “ผลของการเปิดรับวิดีโอสอนทำอาหารทางเฟซบุ๊ก แฟนเพจ ต่อการทำ อาหาร ด้วยตนเอง” มีวัตถุประสงค์เพื่อศึกษาภูมิหลังทางประชากร การเปิดรับชมวิดีโอสอนทำอาหารทางเฟซบุ๊ก แฟนเพจ ความรู้เกี่ยวกับการทำอาหาร ทัศนคติที่มีต่อการทำอาหารด้วยตนเอง และพฤติกรรมการทำอาหารด้วยตนเอง ตลอดจนศึกษาถึงความสัมพันธ์ระหว่างภูมิหลังทางประชากร การเปิดรับชมวิดีโอสอนทำอาหารทางเฟซบุ๊ก แฟนเพจ ความรู้เกี่ยวกับการทำอาหาร ทัศนคติที่มีต่อการทำอาหารด้วยตนเอง และพฤติกรรมการทำอาหารด้วยตนเองการวิจัยในครั้งนี้กำหนดรูปแบบเป็นการวิจัยเชิงปริมาณ (Quantitative Research) โดยวิธีการวิจัยเชิงสำรวจ (Survey Research) แบบเก็บข้อมูลครั้งเดียว (Cross Sectional Study) โดยใช้แบบสอบถามออนไลน์ (Online Questionnaire) เป็นเครื่องมือในการเก็บข้อมูลจากกลุ่มตัวอย่าง ซึ่งเป็นกลุ่มตัวอย่างที่สมัครรับข้อมูลข่าวสารโดยการกดติดตามแฟนเพจสอนทำอาหารที่มีชื่อว่ากับข้าวกับปลาโอ (Pla-O Cooking) จำนวน 200 คน และ ศุภชัย เสมอมิตร โหน่งโชว์ จำนวน 200 คน รวมกลุ่มตัวอย่างทั้งหมด 400 คน ใช้วิธีการสุ่มตัวอย่างแบบเจาะจง (Purposive Sampling) เก็บรวบรวมข้อมูลตั้งแต่เดือน ธันวาคม พ.ศ. 2560 – กุมภาพันธ์ พ.ศ. 2561 สำหรับการวิเคราะห์ข้อมูลเชิงสถิติ ใช้การวิเคราะห์ข้อมูลเชิงพรรณนา (Descriptive Statistics) ได้แก่  การแจกแจงความถี่ (Frequency) ร้อยละ (Percentage) ค่าเฉลี่ย (Mean) และส่วนเบี่ยงเบนมาตรฐาน (Standard Deviation) ส่วนสถิติอนุมานที่ใช้ในการทดสอบสมมติฐานการวิจัย (Inferential Statistics) ได้แก่ สถิติทดสอบความแตกต่างระหว่างประชากรสองกลุ่ม (Independent Samples t-test) การวิเคราะห์ความแปรปรวนทางเดียว (One-way ANOVA) และการวิเคราะห์ความสัมพันธ์โดยใช้สถิติค่าสัมประสิทธิ์สหสัมพันธ์แบบเพียร์สัน (Pearson’s Product Moment Correlation Coefficient) ผลการทดสอบการวิจัย พบว่า กลุ่มตัวอย่างส่วนใหญ่เป็นเพศหญิง สถานภาพโสด มีอายุระหว่าง 20 ปีขึ้นไป – 30 ปี  การศึกษาระดับปริญญาตรี  ประกอบอาชีพพนักงานบริษัทเอกชน มีรายได้ต่อเดือนระหว่าง 10,001 – 20,000 บาท  ผลการทดสอบสมมติฐานการวิจัยในด้านลักษณะทางประชากร กับการเปิดรับชมวิดีโอสอนทำอาหารทางเฟซบุ๊ก แฟนเพจ ในส่วนของความถี่ (วัน/สัปดาห์) พบว่า อายุและอาชีพที่แตกต่างกัน จะมีความถี่ในการเปิดรับชมวิดีโอสอนทำอาหารทางเฟซบุ๊ก แฟนเพจแตกต่างกัน ส่วนในเรื่องของเพศ สถานภาพสมรส ระดับการศึกษา รายได้เฉลี่ยต่อเดือนนั้น มีความถี่ในการเปิดรับชมวิดีโอสอนทำอาหารทาง เฟซบุ๊ก แฟนเพจไม่แตกต่างกัน ส่วนด้านระยะเวลาการเปิดรับชมวิดีโอสอนทำอาหารทางเฟซบุ๊ก แฟนเพจ แต่ละครั้ง พบว่า เพศและอาชีพที่แตกต่างกันจะมีระยะเวลาในการเปิดรับชมวิดีโอสอนทำอาหารทางเฟซบุ๊ก แฟนเพจแต่ละครั้งแตกต่างกัน แต่ในด้านอายุ สถานภาพสมรส ระดับการศึกษา รายได้ ผลการศึกษาพบว่ามีระยะเวลาในการเปิดรับชมวิดีโอสอนทำอาหารทางเฟซบุ๊ก แฟนเพจแต่ละครั้งไม่แตกต่างกัน ทั้งนี้ในด้านการเปิดรับชมวิดีโอสอนทำอาหารทางเฟซบุ๊ก แฟนเพจกับความรู้เกี่ยวกับการทำอาหาร พบว่า ด้านความถี่ในการเปิดรับชมและระยะเวลาในการเปิดรับชมวิดีโอสอนทำอาหารทางเฟซบุ๊ก แฟนเพจแต่ละครั้ง มีความสัมพันธ์กับความรู้เกี่ยวกับการทำอาหาร อีกทั้งการเปิดรับชมวิดีโอสอนทำอาหารทางเฟซบุ๊ก แฟนเพจนั้นมีความสัมพันธ์กับทัศนคติต่อการทำอาหารด้วยตนเองและมีความสัมพันธ์กับพฤติกรรมการทำอาหารด้วยตนเองอีกด้วย โดยเป็นความสัมพันธ์ในทางบวกทั้งนี้ในด้านความรู้เกี่ยวกับอาหารที่ได้จากการรับชมวิดีโอสอนทำอาหารผ่านทางเฟซบุ๊ก แฟนเพจนั้น พบว่า มีความสัมพันธ์กับทัศนคติที่มีต่อการทำอาหารด้วยตนเอง และยังพบว่าทัศนคติที่มีต่อการทำอาหารด้วยตนเองมีความสัมพันธ์กับ พฤติกรรมการทำอาหารด้วยตนเอง โดยเป็นความสัมพันธ์ในทางบวก